**A kapcsolattartás rendje**

A beteg és a beutalt hozzátartozóival, illetőleg – a nemzetközi szervezetek képviselői és a védő kivételével - az általa megjelölt más személlyel (a továbbiakban együtt: kapcso­lattartó) kizárólag akkor tarthat kapcsolatot – külön törvény rendelkezése alapján -, ha a kapcsolattartóként megjelölt személy, írásban hoz­zájárul ahhoz, hogy személyes adatai az intézet nyilvántartásában szerepeljenek, valamint ha azt a rendelkezési jogkör gyakorlója (ügyészség, bíróság) nem tiltja, korlátozza. Amennyiben a beteg által kiküldött **kapcsolattartói nyilatkozat** kitöltve, aláírva visszaérkezik az intézetbe, az abban szereplő adatok alapján a megjelölt személyekkel kapcsolatot tarthat. A kapcsolattartóként megjelölt személy **hozzájárulása hiányában** az intézet a kapcsolattartó személyes adatait nem tarthatja nyilván, vagyis **a kapcsolat nem engedélyezhető.**

A kapcsolattartás módjai: levelezés, csomagküldés, látogatófogadás, telefonálás. Az intézet a fogvatartás biztonsága és az intézet rendje érdekében a kapcsolattartás minden formáját ellenőrizheti.

A védővel történő kapcsolattartás (levelezés, telefonálás, ügyvédi beszélő) nem korlátozható és nem ellenőrizhető. Védőnek tekintendő a fogvatartott folyamatban lévő büntetőügyében eljáró kirendelt, vagy meghatalmazott ügyvédje.

A szabadulást követően a kapcsolattartóinak adatai törlésre kerülnek az intézet nyilvántartásából.